চট্টগ্রাম জেলা

**চট্টগ্রাম জেলা** বাংলাদেশের দক্ষিণ-পূর্বাঞ্চলে অবস্থিত চট্টগ্রাম বিভাগের একটি প্রশাসনিক অঞ্চল। অবস্থানগত কারণে চট্টগ্রাম জেলা বাংলাদেশের একটি বিশেষ শ্রেণীভুক্ত জেলা। পাহাড়, সমুদ্র, উপত্যকা, বন-বনানীর কারণে চট্টগ্রাম প্রাকৃতিক সৌন্দর্যের অন্যতম লীলাভূমি। প্রাকৃতিক সৌন্দর্য ও বৈচিত্র্যের কারণে চট্টগ্রামকে "প্রাচ্যের রানী" বলা হয়। প্রতিষ্ঠাকালের হিসেবে এই জেলা বাংলাদেশের প্রথম এবং আয়তনে বাংলাদেশের দ্বিতীয় বৃহত্তম জেলা। সর্বশেষ জনশুমারি ও গৃহগণনা ২০২২ অনুসারে, চট্টগ্রাম জেলার জনসংখ্যা ৯১ লক্ষ ৬৯ হাজার ৪৬৫ জন। চট্টগ্রাম জেলায় রয়েছে কক্সবাজারের পর বাংলাদেশের দ্বিতীয় বৃহত্তম সমুদ্র সৈকত, যার নাম বাঁশখালী সমুদ্র সৈকত। বাংলাদেশের দীর্ঘতম ঝুলন্ত সেতুটিও চট্টগ্রাম জেলায় অবস্থিত।

## আয়তন ও অবস্থান
চট্টগ্রাম জেলার মোট আয়তন ৫,২৮২.৯২ বর্গ কিলোমিটার (১,৩০৫,৪৩৮ একর)। আয়তনের দিক থেকে এটি বাংলাদেশের দ্বিতীয় বৃহত্তম জেলা। বাংলাদেশের দক্ষিণ-পূর্বে ২১°৫৪´ থেকে ২২°৫৯´ উত্তর অক্ষাংশ এবং ৯১°১৭´ থেকে ৯২°১৩´ পূর্ব দ্রাঘিমাংশ জুড়ে চট্টগ্রাম জেলার অবস্থান। রাজধানী ঢাকা থেকে এ জেলার দূরত্ব প্রায় ২৫৯ কিলোমিটার। এ জেলার উত্তরে ফেনী জেলা এবং ভারতের ত্রিপুরা, দক্ষিণে কক্সবাজার জেলা, পূর্বে বান্দরবান জেলা, রাঙ্গামাটি জেলা ও খাগড়াছড়ি জেলা, পশ্চিমে নোয়াখালী জেলা ও বঙ্গোপসাগর অবস্থিত। এছাড়া দ্বীপাঞ্চল সন্দ্বীপ চট্টগ্রামের অংশ।

## জনসংখ্যার উপাত্ত

২০২২ সালের জনশুমারি অনুযায়ী চট্টগ্রাম জেলার মোট জনসংখ্যা ১,৭৫,৫৭,৪৪০ জন। এর মধ্যে পুরুষ ৮৭,৬৯,৬১০ জন এবং মহিলা  ৮৭,৭০,১৮৫ জন এবং বাকি ৬৪৫ জন হিজড়া। জনসংখ্যার ঘনত্ব প্রতি বর্গ কিলোমিটারে প্রায় ৩২২৩ জন। ধর্মবিশ্বাস অনুসারে এ জেলার মোট জনসংখ্যার ৮৭.৪৭% ইসলাম, ১০.৭০% হিন্দু এবং ১.৮৩% বৌদ্ধ ও অন্যান্য ধর্মাবলম্বী।

২০১১ সালের আদমশুমারি অনুযায়ী চট্টগ্রাম জেলার মোট জনসংখ্যা ছিল ৭৬,১৬,৩৫২ জন। এর মধ্যে পুরুষ ৩৮,৩৮,৮৫৪ জন এবং মহিলা ৩৭,৭৭,৪৯৮ জন। মোট পরিবার ছিল ১৫,৩২,০১৪টি। জনসংখ্যার ঘনত্ব ছিল প্রতি বর্গ কিলোমিটারে প্রায় ১৪৯৮ জন।

## ইতিহাস

### প্রতিষ্ঠাকাল
১৬৬৬ সালে চট্টগ্রাম জেলা গঠিত হয়। তিন পার্বত্য জেলা এ জেলার অন্তর্ভুক্ত ছিল। ১৮৬০ সালে পার্বত্য এলাকা নিয়ে পার্বত্য চট্টগ্রাম জেলা গঠন করা হয়। পরবর্তীতে এ জেলা ভেঙ্গে কক্সবাজার জেলা গঠিত হয়।

### নামকরণ
চট্টগ্রামের প্রায় ৪৮টি নামের খোঁজ পাওয়া গেছে। এর মধ্যে রয়েছে ‌ রম্যভুমি, চাটিগাঁ, চাতগাঁও, রোসাং, চিতাগঞ্জ, জাটিগ্রাম ইত্যাদি। চট্টগ্রাম নামের উৎপত্তি নিয়ে বিশেষজ্ঞদের মতভেদ রয়েছে। পণ্ডিত বার্নোলির মতে, আরবি "শ্যাত (খণ্ড)" অর্থ বদ্বীপ, গাঙ্গ অর্থ গঙ্গা নদী‌ এ থেকে চট্টগ্রাম নামের উৎপত্তি। অপর এক মত অনুসারে ত্রয়োদশ শতকে এ অঞ্চলে ইসলাম প্রচার করতে বার জন আউলিয়া এসেছিলেন, তারা একটি বড় বাতি বা চেরাগ জ্বালিয়ে উঁচু জায়গায় স্থাপন করেছিলেন। চট্টগ্রামের আঞ্চলিক ভাষায় 'চাটি' অর্থ বাতি বা চেরাগ এবং 'গাঁও' অর্থ গ্রাম। এ থেকে নাম হয় 'চাটিগাঁও'। আবার এশিয়াটিক সোসাইটির প্রতিষ্ঠাতা স্যার উইলিয়াম জোন্সের মতে এ এলাকার একটি ক্ষুদ্র পাখির নাম থেকে চট্টগ্রাম নামের উৎপত্তি। চট্টগ্রাম ১৬৬৬ সালে মুঘল সাম্রাজ্যের অংশ হয়। আরাকানীদের হটিয়ে মুঘলরা এর নাম রাখে ইসলামাবাদ। মোগলরা এর প্রশাসনিক সীমানা চিহ্নিত করে। ১৭৬০ সালে নবাব মীর কাশিম আলী খান ব্রিটিশ ইস্ট ইন্ডিয়া কোম্পানিকে এটি হস্তান্তর করেন। ব্রিটিশরা এর নাম রাখে 'চিটাগাং'।

### সাধারণ ইতিহাস
thumb|270px|চট্টগ্রাম জেলার মানচিত্র

খ্রিস্টীয় নবম শতাব্দী থেকেই আরবগণ চট্টগ্রাম বন্দরের সঙ্গে পরিচিত ছিল। এশিয়ার ঘটনাবলী বর্ণনা করেছেন এমন বিখ্যাত পর্তুগিজদের মধ্যে প্রথম ঐতিহাসিক ডি বারোস ১৫৫২ সালে চট্টগ্রামকে এর বন্দরের জন্য বাংলা রাজ্যের সর্বাপেক্ষা বিখ্যাত ও সম্পদশালী নগরী বলে বর্ণনা করেছেন; যেখানে পূর্বাঞ্চলের সকল বাণিজ্য জাহাজ সমবেত হত। বর্মি ঘটনাপঞ্জিতে আরাকান অঞ্চলের নরপতিদের এক দীর্ঘ তালিকা পাওয়া যায়। ষষ্ঠ ও সপ্তম শতকে চট্টগ্রাম আরাকান রাজ্যের অন্তর্ভুক্ত ছিল। এ সকল নরপতির নামের শেষে চন্দ্র পদবী যুক্ত ছিল। ঐতিহাসিক লামা তারনাথ যিনি গোপীচন্দ্র নামে এক বৌদ্ধ রাজার নাম উল্লেখ করেছেন। দশম শতাব্দীতে যাঁর রাজধানী ছিল চট্টগ্রামে। তিব্বতি জনশ্রুতি মতে, চট্টগ্রাম ছিল দশম শতাব্দীতে কর্মরত বৌদ্ধ তান্ত্রিক তিলাযোগীর জন্মস্থান। বাংলার শাসক গিয়াসউদ্দীন তুঘলক বাংলাকে লখনৌতি, সাতগাঁও ও সোনারগাঁও এ তিনটি প্রশাসনিক এলাকায় বিভক্ত করেন। ১৩৩৮ সালে ফখরুদ্দীন মুবারক শাহ সোনারগাঁও-এর ক্ষমতা দখল করেন এবং স্বল্প সময়ের মধ্যেই চট্টগ্রাম অধিকার করেন। তিনি চাঁদপুর হতে চট্টগ্রাম পর্যন্ত একটি মহাসড়ক এবং চট্টগ্রামের কয়েকটি মসজিদ ও সমাধিসৌধ নির্মাণ করেন। শেরশাহ এর হাতে সুলতান গিয়াসউদ্দীন মাহমুদ শাহ এর পতনের পর ১৫৩৮ হতে ১৬৬৬ সাল পর্যন্ত সময়কালে পর্তুগিজরা চট্টগ্রামে ঘন ঘন আক্রমণ চালায় এবং প্রকৃতপক্ষে এ সময়ে চট্টগ্রাম তাদেরই শাসনাধীন ছিল। পরবর্তী ১২৮ বছর চট্টগ্রাম পতুর্গিজ ও মগ জলদস্যুদের আবাসস্থলে পরিণত হয়। মুঘলদের চট্টগ্রাম বিজয়ের ফলে সার্বিকভাবে এ জেলায় এবং বিশেষ করে নগরীতে শান্তি-শৃঙ্খলা পুনঃপ্রতিষ্ঠিত হয়। অবশ্য পর্তুগিজদের অধিকারে থাকাকালে চট্টগ্রাম নগরী ও বন্দর ব্যবসা-বাণিজ্যের কেন্দ্র হিসেবে বিশেষ সুখ্যাতি অর্জন করে। অষ্টাদশ ও ঊনবিংশ শতাব্দীতে প্রধানত ইস্ট ইন্ডিয়া কোম্পানির বাণিজ্যিক কার্যক্রম বৃদ্ধিতে দিনে দিনে কলকাতার উত্থান ও উন্নয়নের ফলে এতদঞ্চলে চট্টগ্রামের গুরুত্ব হ্রাস পায়। ১৯০৫ সালের বঙ্গভঙ্গ এবং পূর্ববাংলা ও আসাম নিয়ে নতুন প্রদেশ সৃষ্টি হলে চট্টগ্রাম পুনরায় প্রাধান্য লাভ করে। আসাম বেঙ্গল রেলওয়ে নির্মাণের ফলে এর প্রাকৃতিক পশ্চাদভূমির সঙ্গে চট্টগ্রাম বন্দরের সংযোগ সাধিত হয় এবং সার্বিকভাবে চট্টগ্রাম ব্যাপক প্রবৃদ্ধি অর্জন করে।

১৮৫৭ সালের সিপাহি বিপ্লবের সময় ৩৪তম বেঙ্গল পদাতিক রেজিমেন্টের ২য়, ৩য় ও ৪র্থ কোম্পানীগুলি চট্টগ্রামে মোতায়েন ছিল। ১৮ নভেম্বর রাতে উল্লিখিত তিনটি কোম্পানী বিদ্রোহী হয়ে ওঠে এবং জেল থেকে সকল বন্দী মুক্ত করে সিপাহিরা ৩টি সরকারি হাতি, গোলাবারুদ ও ধনসম্পদ নিয়ে চট্টগ্রাম ত্যাগ করে। তারা পার্বত্য ত্রিপুরার সীমান্ত পথ ধরে এগিয়ে সিলেট ও কাছাড়ে পৌঁছে । দূর্ভাগ্যবশত তাদের সকলেই কুকি স্কাউটস এবং পরবর্তীকালে দশম গোর্খা রাইফেল নামে পরিচিত সিলেট লাইট ইনফ্যান্ট্রির হাতে নিহত বা বন্দী হয়।

১৯৩০ সালের ১৮ এপ্রিল রাতে ৭০ জন যুবক ,
মহাবিপ্লবী মাস্টারদা সূর্য সেনের নির্দেশে কয়েকটি দলে বিভক্ত হয়ে একটি নির্দিষ্ট সময়ে আর্টিলারী কোরের অস্ত্রাগার ও গোলাবারুদের ভাণ্ডার আক্রমণ করে, টেলিফোন ও টেলিফোন অফিস দখল করে এবং ধুম নামক স্থানে রেলপথের ফিসপ্লেট উপড়ে ফেলে সকল যোগাযোগ বিচ্ছিন্ন করে দেয়। তাছাড়া মাস্টারদার তত্বাবধানে প্রীতিলতা ওয়াদ্দেদার নামে এক উচ্চ শিক্ষিতা বিপ্লবী নারীর নেতৃত্বে পাহাড়তলীতে অবস্থিত ইউরোপীয়ান ক্লাব আক্রমণ করে তা ধ্বংস করে দেয়া হয়। ক্লাব ধ্বংস করে ফেরার পথে ব্রিটিশ পুলিশের গুলিতে আহত হয়ে মহীয়সী এ নারী পটাশিয়াম সায়ানাইড খেয়ে আত্মহত্যা করেন। পরবর্তীতে সূর্যসেন ইংরেজ শাসকগণ কর্তৃক গ্রেফতার হন এবং ১৯৩৪ সালের ১২ই জানুয়ারি তাঁর ফাঁসি হয়।

দ্বিতীয় বিশ্বযুদ্ধ চলাকালে ব্রিটিশগণ চট্টগ্রামকে একটি গুরুত্বপূর্ণ ঘাঁটি হিসেবে ব্যবহার করে। ফলে চট্টগ্রাম জাপানি আক্রমণের লক্ষ্যস্থলে পরিণত হয়। ১৯৪২ সালের এপ্রিলে পতেঙ্গার বিমানঘাঁটিতে পর পর দুদিন এবং ঐ বছর ২০ ও ২৪ ডিসেম্বর পুনরায় বোমাবর্ষণ করা হয়।

### মুক্তিযুদ্ধের ঘটনাবলি
মেজর জিয়াউর রহমান চট্টগ্রামের কালুরঘাটস্থ স্বাধীন বাংলা বিপ্লবী বেতার কেন্দ্র থেকে ২৭ শে মার্চ সন্ধ্যা সাড়ে সাতটার দিকে শেখ মুজিবুর রহমানের পক্ষ থেকে স্বাধীনতার ঘোষণাপত্র পাঠ করেছেন। ২০ এপ্রিল ক্যাপ্টেন অলি আহমদের নেতৃত্বে মীরসরাই সদরের দক্ষিণে ফেনাফুনি ব্রীজের পাশে পাকবাহিনীর সাথে মুক্তিযোদ্ধাদের প্রচণ্ড যুদ্ধ হয় এবং যুদ্ধে পাকবাহিনীর প্রায় ১০০ সৈন্য নিহত হয়। ১৩ এপ্রিল পাকবাহিনী রাউজানের পাহাড়তলী ইউনিয়নের ঊনসত্তরপাড়ায় ৪৮ জন এবং জগৎমল্লাপাড়ার ৩৫ জন নিরীহ গ্রামবাসীকে হত্যা করে। আনোয়ারা উপজেলায় মুক্তিযোদ্ধাদের সঙ্গে পাকবাহিনীর কাফকো, কালীগঞ্জ, পরৈকোড়া প্রভৃতি স্থানে সংঘটিত লড়াইয়ে প্রায় ৫৬ জন মুক্তিযোদ্ধা শহীদ হন এবং অনেক পাকসেনা হতাহত হয়। পাকসেনারা আমিরাবাদ বণিক পাড়ায় ১৫ জন গ্রামবাসীকে নৃশংসভাবে হত্যা করে এবং মুক্তিযোদ্ধারা জোটপুকুরিয়ায় ১৭ জন রাজাকারকে হত্যা করে। পটিয়া সদরে পাকবাহিনীর দুটি বোমারু বিমান থেকে কয়েক দফা বোমা হামলা চালালে কিছু সংখ্যক বেসামরিক লোক হতাহত হয়। ৩ মে এ উপজেলার মুজাফফরাবাদ গ্রামে পাকবাহিনী অসংখ্য ঘরবাড়ি জ্বালিয়ে দেয় এবং নির্বিচারে গণহত্যা চালায়। পাকবাহিনী ১৯ মে বাঁশখালীতে ৭৫ জন নারী-পুরুষকে নির্মমভাবে হত্যা করে এবং অক্টোবর মাসে নাপোড়া গ্রামে ৮৯ জন মুক্তিযোদ্ধাকে হত্যা করে। বাড়বকুণ্ড ক্যামিক্যালস ব্রীজের কাছে পাকবাহিনীর সাথে লড়াইয়ে দুইজন মুক্তিযোদ্ধা শহীদ হন। ১৩ অক্টোবর কধুরখীল দুর্গাবাড়ি প্রাঙ্গণে পাকবাহিনী গণহত্যা চালায় এবং নাজিরহাট বাসস্ট্যান্ড এলাকায় ১১ জন মুক্তিযোদ্ধাকে নির্মমভাবে হত্যা করে। যুদ্ধের সময় চট্টগ্রাম শহর থেকে স্বাধীন বাংলা বেতার কেন্দ্র দোহাজারীতে স্থানান্তর করা হয়।

;মুক্তিযুদ্ধের স্মৃতিচিহ্ন
* গণকবর: ৯টি
(পিটিআই প্রাঙ্গণ, নাজিরহাট, করেরহাট, লেলাং চা বাগান, দরবার শরীফ, বাগানবাড়ি, দাঁতমারা উল্টোবিট, বাঁশখালী, লোহাগাড়া উপজেলার পুটিবিলা ইউনিয়নের জোটপুকুরিয়া)
* বধ্যভূমি: ১৩টি
* স্মৃতিস্তম্ভ: ৯টি

## প্রশাসনিক এলাকাসমূহ
thumb|চট্টগ্রাম জেলার উপজেলা জিওকোড ম্যাপ

চট্টগ্রাম জেলা ৪১ ওয়ার্ড বিশিষ্ট ১টি সিটি কর্পোরেশন, ১৫টি উপজেলা, ৩৩টি থানা (উপজেলায় ১৭টি ও ১৬টি মেট্রোপলিটন থানা), ১৫টি পৌরসভা, ১৯০টি ইউনিয়ন, ৮৯০টি মৌজা, ১২৬৭টি গ্রাম ও ১৬টি সংসদীয় আসন নিয়ে গঠিত।

### মেট্রোপলিটন থানা
চট্টগ্রাম সিটি কর্পোরেশনের আওতাধীন মোট ১৬টি মেট্রোপলিটন থানা রয়েছে। মেট্রোপলিটন থানাগুলো হল:

### [[বাংলাদেশের উপজেলা|উপজেলাসমূহ]]
চট্টগ্রাম জেলায় মোট ১৫টি উপজেলা রয়েছে। উপজেলাগুলো হল:

### সংসদীয় আসন

## শিক্ষা ব্যবস্থা

২০২২ সালের আদমশুমারি অনুযায়ী চট্টগ্রাম জেলার সাক্ষরতার হার ৮৫.০০%। এ জেলায় রয়েছে:
* বিশ্ববিদ্যালয় : ১৩টি
** সরকারি : ৫টি
** বেসরকারি : ৮টি
** পাবলিক : ৩টি
* মেডিকেল কলেজ : ৩টি
* আইন কলেজ : ৩টি
* কলেজ : ১১৯টি
** সরকারি (মাস্টার্স) : ৫টি
** সরকারি (ডিগ্রী/অনার্স) : ২০টি
** বেসরকারি (ডিগ্রী/অনার্স) : ৮২টি
** সরকারি (উচ্চ মাধ্যমিক) : ১টি
** বেসরকারি (উচ্চ মাধ্যমিক) : ২৬টি
* মাদ্রাসা : ২৯৯টি
* কারিগরি শিক্ষা প্রতিষ্ঠান : ১০টি
* মাধ্যমিক বিদ্যালয় : ৭১৯টি
** সরকারি : ৫৮টি
** বেসরকারি : ৬৩২টি
** স্কুল এন্ড কলেজ : ২৯টি
* নিম্ন মাধ্যমিক বিদ্যালয় : ৩২টি
* প্রাথমিক বিদ্যালয় : ২৯৯৭টি
** সরকারি : ১৬৩৪টি
** বেসরকারি : ৮৪৭টি
** রেজিস্টার্ড : ৫১৯টি
** পরীক্ষণ : ২টি
** অন্যান্য (কিন্ডারগার্টেন সহ) : ৮৪২টি
* শিক্ষক প্রশিক্ষণ কেন্দ্র : ২টি
* মেরিন একাডেমী : ১টি
* মিলিটারী একাডেমী : ১টি
* নেভাল একাডেমী : ১টি
* মেরিন ফিসারীজ একাডেমী : ১টি
* পাবলিক লাইব্রেরী : ৮টি

;শিক্ষা প্রতিষ্ঠান

## ভূ-প্রকৃতি
পাহাড়, নদী, সমুদ্র, অরণ্য, উপত্যকা প্রভৃতি প্রাকৃতিক বৈশিষ্ট্যের জন্যে এ জেলা অন্যান্য জেলা থেকে স্বতন্ত্র। বার্ষিক গড় তাপমাত্রা ৩৩.৮ ডিগ্রি সেলসিয়াস এবং সর্বনিম্ন ১৪.৫ ডিগ্রি সেলসিয়াস। বার্ষিক বৃষ্টিপাত ৩,১৯৪ মিলিমিটার।

## নদ-নদী
চট্টগ্রাম জেলার প্রধান নদীর মধ্যে কর্ণফুলী নদী, হালদা নদী, সাঙ্গু নদী এবং মুহুরী নদী উল্লেখযোগ্য।

এছাড়াও তুলনামূলক ছোট ডলু নদী ও টংকাবতী নদী রয়েছে।

## যোগাযোগ ব্যবস্থা
থাম্ব|শাহ আমানত আন্তর্জাতিক বিমানবন্দর, চট্টগ্রাম।
;আকাশপথ 
চট্টগ্রামের শাহ আমানত আন্তর্জাতিক বিমানবন্দর এ জেলায় আকাশপথে যোগাযোগের মাধ্যম। ঢাকাসহ দেশ ও বিদেশের বিভিন্ন শহর থেকে বাংলাদেশ বিমান, জি এম জি,  ইউনাইটেড এয়ার, ওমান এয়ার সহ আরও অনেক অপারেটর ফ্লাইট পরিচালনা করে থাকে।

;সড়কপথ
ঢাকাসহ দেশের বিভিন্ন জেলা শহর থেকে গ্রীন লাইন, সৌদিয়া, এস আলম, হানিফ এন্টারপ্রাইজসহ অনেক এসি/নন-এসি বাস যাতায়াত করে থাকে।

;রেলপথ
ঢাকা হতে চট্টগ্রাম এবং চট্টগ্রাম হতে ঢাকার মাঝে বেশ কয়েকটি ট্রেন চলাচল করে। তার মধ্যে তূর্ণা নিশিতা, পাহাড়িকা, মহানগর গোধূলী, মহানগর প্রভাতী, সুবর্ণ এক্সপ্রেস, চট্টগ্রাম মেইল অন্যতম। এছাড়া দেশের অন্যান্য জেলা শহরের সাথেও চট্টগ্রামের রেল যোগযোগ রয়েছে।

## ভাষা, সংস্কৃতি ও খাদ্যাভ্যাস
চট্টগ্রাম জেলার অফিসিয়াল ভাষা প্রমিত বাংলা হলেও এ জেলার একটি স্বতন্ত্র উপভাষা রয়েছে, যেটি চাটগাঁইয়া বাংলা নামে পরিচিত। চট্টগ্রাম জেলার অধিকাংশ লোক এ উপভাষায় কথা বলে।

চট্টগ্রাম জেলা নানান লোকসংস্কৃতিতে সমৃদ্ধ। মুসলমান সম্প্রদায়ের মেজবান এ জেলার একটি ঐতিহ্য। এছাড়া বিভিন্ন ধর্মাবলম্বীরা তাদের নিজ নিজ ধর্মীয় অনুষ্ঠানগুলো যথাযোগ্য মর্যাদা আর আনুষ্ঠানিকতায় পালন করে থাকে। এছাড়া আদিবাসী সম্প্রদায়ের নববর্ষ উপলক্ষে বৈশাখী উৎসব, বিয়ে, চৈত্র সংক্রান্তি ও বর্ষবরণ, হালখাতা, পূণ্যাহ, নবান্ন, পৌষ পার্বণ, অন্ন প্রাশন উপলক্ষে এ জেলার জনগোষ্ঠী লোকজ অনুষ্ঠান পালন করে।

চট্টগ্রামকে 'বারো আউলিয়ার দেশ' বলা হয়। আরব্য দেশ থেকে অসংখ্য সুফি-সাধক ও আউলিয়া ইসলাম প্রচারের উদ্দেশ্যে এই সমুদ্র উপকূলীয় জনপদে পদার্পণ করেছিলেন। তাঁদের আধ্যাত্মিক সাধনা ও অসাম্প্রদায়িক দর্শন চট্টগ্রামের মানুষের জীবনযাত্রায় গভীর প্রভাব ফেলেছে। চট্টগ্রামের বারো আউলিয়ার মধ্যে প্রধান হিসেবে গণ্য করা হয় হযরত বদর আউলিয়াকে, যাকে এই অঞ্চলের ধর্মীয় ও সামাজিক কাঠামোর প্রধান স্থপতি মনে করা হয় । সীতাকুণ্ডের সোনাইছড়িতে অবস্থিত পীর বারো আউলিয়ার মাজারটি এই আধ্যাত্মিক ঐতিহ্যের এক গুরুত্বপূর্ণ কেন্দ্র। প্রতি বছর ২২শে মহররম এখানে বারো আউলিয়ার 'উরস' পালিত হয়, যেখানে ধর্ম-বর্ণ নির্বিশেষে হাজার হাজার মানুষ সমবেত হন । এই মাজারগুলো কেবল মুসলিমদের জন্য নয়, বরং হিন্দু, বৌদ্ধ ও খ্রিস্টান সম্প্রদায়ের মানুষের কাছেও এক শ্রদ্ধার স্থান, যা চট্টগ্রামের ধর্মীয় সহাবস্থানের এক অনন্য উদাহরণ । সুফিবাদ চট্টগ্রামের সংস্কৃতিতে এক উদারনৈতিক ও সমন্বয়বাদী দর্শনের জন্ম দিয়েছে। এরই ধারাবাহিকতায় উনিশ শতকে ফটিকছড়িতে মাইজভাণ্ডারী তরিকার উদ্ভব ঘটে। হযরত সৈয়দ আহমদ উল্লাহ মাইজভাণ্ডারী কর্তৃক প্রবর্তিত এই ধারাটি বাঙালি মুসলমানদের মধ্যে এক শক্তিশালী মরমী সংগীত ও দার্শনিক ঐতিহ্যের জন্ম দিয়েছে । মাইজভাণ্ডারী গান বাঙালির লোকসংগীতের একটি গুরুত্বপূর্ণ শাখা হিসেবে স্বীকৃত, যা মানবতাবাদ ও অসাম্প্রদায়িকতার কথা বলে ।

চট্টগ্রামের লোকসংস্কৃতি বৃহত্তর বাঙালি সংস্কৃতির এক বর্ণিল ও তেজস্বী অংশ। এখানকার উৎসব ও অনুষ্ঠানগুলোতে মাটির গন্ধ যেমন পাওয়া যায়, তেমনি পাওয়া যায় বীরত্বের বীরগাথা। চট্টগ্রামের সবচেয়ে জনপ্রিয় লোকক্রীড়া হলো 'জব্বারের বলি খেলা' । ১৯০৯ সালে বদরপতি এলাকার ব্যবসায়ী আবদুল জব্বার সওদাগর এই প্রতিযোগিতার সূচনা করেন। এর মূল উদ্দেশ্য ছিল ব্রিটিশ বিরোধী আন্দোলনে বাঙালি যুবকদের শারীরিক ও মানসিকভাবে প্রস্তুত করা । প্রতি বছর ১২ই বৈশাখ লালদীঘি ময়দানে এই কুস্তি প্রতিযোগিতা অনুষ্ঠিত হয় এবং একে কেন্দ্র করে তিন দিনব্যাপী বিশাল বৈশাখী মেলা বসে । আঞ্চলিক গানের ক্ষেত্রে চট্টগ্রামের সমৃদ্ধি প্রশ্নাতীত। শেফালী ঘোষ এবং শ্যাম সুন্দর বৈষ্ণবকে চট্টগ্রামের আঞ্চলিক গানের সম্রাট ও সম্রাজ্ঞী বলা হয় । তাঁদের কণ্ঠে গাওয়া আঞ্চলিক গানগুলো কেবল চট্টগ্রামের গণ্ডিতেই সীমাবদ্ধ নয়, বরং সারা বিশ্বের বাঙালির নিকট সমাদৃত। এর পাশাপাশি কবিয়াল গান চট্টগ্রামের এক ঐতিহ্যবাহী লোকশিল্প। রমেশ শীল ছিলেন এই ধারার একজন কিংবদন্তি শিল্পী, যিনি কবিগানকে নিছক বিনোদনের মাধ্যম থেকে সমাজ পরিবর্তনের হাতিয়ারে পরিণত করেছিলেন । তাঁর গানে ব্রিটিশ শোষণ, কালোবাজারি ও সাম্প্রদায়িকতার বিরুদ্ধে তীব্র প্রতিবাদ উচ্চারিত হয়েছে । চট্টগ্রামের আধুনিক সংগীত ভুবনও অত্যন্ত শক্তিশালী। বাংলাদেশের ব্যান্ড সংগীতের সূতিকাগার বলা হয় এই শহরকে। সোলস, এলআরবি, রেনেসাঁ এবং নগরবাউলের মতো বিখ্যাত ব্যান্ডের জন্ম চট্টগ্রামেই । আইয়ুব বাচ্চু, কুমার বিশ্বজিৎ এবং পার্থ বড়ুয়ার মতো গুণী শিল্পীরা চট্টগ্রামের সাংস্কৃতিক ঐতিহ্যের আধুনিক প্রতিচ্ছবি। নৃত্যের ক্ষেত্রে রুনু বিশ্বাসের অবদান জাতীয় পর্যায়ে স্বীকৃত।

### পুথি সাহিত্য ও আবদুল করিম সাহিত্যবিশারদ
বাঙালি মুসলমানের সাহিত্যিক ঐতিহ্য অন্বেষণে চট্টগ্রামের অবদান অপরিসীম। বিশেষ করে মধ্যযুগীয় বাংলা সাহিত্যের অমূল্য নিদর্শন পুথি সংগ্রহের ক্ষেত্রে আবদুল করিম সাহিত্যবিশারদ যে ভূমিকা রেখেছেন, তা ইতিহাসে স্বর্ণাক্ষরে লেখা থাকবে। পটিয়ার সুচক্রদণ্ডী গ্রামে জন্মগ্রহণকারী এই মহান সাধক জীবনের অধিকাংশ সময় অতিবাহিত করেছেন প্রাচীন পুথি উদ্ধারে। তিনি প্রায় আড়াই হাজার প্রাচীন পুথি সংগ্রহ করেছিলেন এবং বৈজ্ঞানিক পদ্ধতিতে সেগুলোর পাঠোদ্ধার করেছিলেন । তাঁর সংগৃহীত পুথিগুলোর মাধ্যমেই আমরা জানতে পারি যে, মধ্যযুগের বাঙালি মুসলমান কবিরা কেবল ধর্মীয় বিষয় নিয়েই চর্চা করেননি, বরং তাঁরা বৈষ্ণব পদাবলি এবং লৌকিক প্রেমকাব্যও রচনা করেছিলেন । তাঁর আবিষ্কৃত পুথিগুলোর মধ্যে আলাওলের 'পদ্মাবতী' এবং দৌলত কাজীর 'সতী ময়না ও লোরচন্দ্রানী' অন্যতম । সাহিত্যবিশারদ দেখিয়েছেন যে, চট্টগ্রামের সাহিত্যিক ঐতিহ্য বৃহত্তর বঙ্গীয় সংস্কৃতিরই এক অবিচ্ছেদ্য ও শক্তিশালী অংশ। তাঁর এই অসাম্প্রদায়িক জ্ঞানসাধনা বাঙালির বুদ্ধিবৃত্তিক ইতিহাসে এক আলোকবর্তিকা হয়ে আছে ।

### খাদ্যাভ্যাস
চট্টগ্রামের খাদ্যাভ্যাস কেবল উদরপূর্তির বিষয় নয়, এটি তাদের আতিথেয়তা ও সামাজিক আভিজাত্যের প্রতীক। চট্টগ্রামের সবচেয়ে বিখ্যাত খাদ্য সংস্কৃতি হলো 'মেজবান' । 'মেজবান' একটি ফারসি শব্দ যার অর্থ হলো 'নিমন্ত্রাতা' বা 'অতিথি আপ্যায়নকারী' । জন্ম, মৃত্যু, বিবাহ বা কোনো বিশেষ অর্জন উপলক্ষে চট্টগ্রামের ধনাঢ্য থেকে সাধারণ পরিবারগুলো মেজবানির আয়োজন করে । মেজবানি খাবারের মূল আকর্ষণ হলো বিশেষ প্রক্রিয়ায় রান্না করা ঝাল গরুর মাংস, সাদা ভাত এবং নলা কাঁজি (গরুর পায়ের হাড়ের ঝোল) । মেজবানি মাংস রান্নার জন্য বিশেষ এক ধরণের গোপন মশলা ব্যবহৃত হয়, যাতে ধনে, জিরে, মৌরি, জয়ফল-জয়ত্রী এবং রাঁধুনি মশলার আধিক্য থাকে । মাটির উনুনে বিশাল হাঁড়িতে রান্না করা এই মাংসের স্বাদ অনন্য। মেজবানি প্রথা চট্টগ্রামের মানুষের মধ্যে সামাজিক সংহতি ও ভ্রাতৃত্ববোধ বৃদ্ধি করে, কারণ এখানে ধনী-দরিদ্র নির্বিশেষে সবাই একই সারিতে বসে আহার করে । মেজবানি মাংসের পাশাপাশি চট্টগ্রামের 'কালা ভুনা' সারা দেশে অত্যন্ত জনপ্রিয়। মাংসকে মশলার সাথে দীর্ঘ সময় ধরে কষিয়ে কালচে রঙ ধারণ করানো হয়, যার স্বাদ জিভে লেগে থাকার মতো । এছাড়া উপকূলীয় শহর হওয়ায় চট্টগ্রামের মানুষের অন্যতম প্রধান প্রিয় খাদ্য হলো শুঁটকি । লইট্টা, ছুরি, পোয়া এবং রূপচাঁদা মাছের শুঁটকি দিয়ে তৈরি ঝাল ভর্তা বা চচ্চড়ি চট্টগ্রামের রন্ধনশৈলীর এক অবিচ্ছেদ্য অংশ । শুঁটকি কেবল একটি খাবার নয়, এটি চট্টগ্রামের মানুষের সমুদ্রকেন্দ্রিক জীবনধারার এক ঐতিহাসিক প্রতিফলন।   

## অর্থনীতি
চট্টগ্রাম বাংলাদেশের বাণিজ্যিক রাজধানী। চট্টগ্রাম বন্দর দিয়ে বাংলাদেশের সর্বমোট রপ্তানী বাণিজ্যের প্রায় ৭৫ ভাগ সংঘটিত হয়। অন্যদিকে আমদানি বাণিজ্যের ক্ষেত্রে এ হার ৮০ ভাগ। রাজস্ব আয়েও চট্টগ্রামের ভূমিকা অপরিসীম। দেশের মোট রাজস্ব আয়ের শতকরা ৬০ ভাগ আসে চট্টগ্রামের ব্যবসা-বাণিজ্য থেকে।
বাংলাদেশের প্রথম রপ্তানী প্রক্রিয়াকরণ অঞ্চল হিসাবে ১৯৮৩ সালে চট্টগ্রামের হালিশহরে ৪৫৩ একর জায়গার উপর নির্মাণ করা হয় চট্টগ্রাম ইপিজেড। এটা সমুদ্র বন্দর থেকে ৩.১০ কিলোমিটার এবং শাহ আমানত আন্তর্জাতিক বিমান বন্দর থেকে মাত্র ১.৩০ কিলোমিটার দুরত্বে হওয়ায় শিল্প পার্ক হিসাবে দ্রুত প্রসার লাভ করেছে। 
চট্টগ্রাম বন্দর বিশ্বের একমাত্র প্রাকৃতিক সমুদ্র বন্দর।

## শিল্প প্রতিষ্ঠান
চট্টগ্রাম জেলার শিল্প প্রতিষ্ঠানসমূহের মধ্যে উল্লেখযোগ্য হল:
* জাহাজ ভাঙ্গা শিল্প (সীতাকুণ্ড)
* ইস্টার্ন রিফাইনারি
* কাফকো
* সিইউএফএল
* টিএইচপি কমপ্লেক্স
* পাহাড়তলী রেলওয়ে ওয়ার্কশপ
* যমুনা অয়েল
* এস আলম গ্রুপ
* টি কে গ্রুপ
* কেডিএস গ্রুপ
* প্যাসিফিক গ্রুপ
* এয়ারবেল
* শাহ আমিন গ্রুপ
* পিএইচপি গ্রুপ
* ইউনিলিভার
* গ্ল্যাক্সো 
* বি এস আর এম
* এ কে খান গ্রুপ
* ওয়েস্টার্ন শিপইয়ার্ড
* ইয়ংওয়ান গ্রুপ
* কর্ণফুলী গ্যাস ডিস্ট্রিবিউশন কোম্পানি লিমিটেড
* আরামিট গ্রুপ
* মোস্তফা হাকিম গ্রুপ

## প্রাকৃতিক সম্পদ
### খনিজ সম্পদ
জেলার একমাত্র গ্যাস ফিল্ড সাঙ্গু ১৯৯৪ সালে আবিস্কৃত হয়। ১৯৯৫ সালে বাংলাদেশ সরকারের সাথে কেয়ার্ন এনার্জির এই গ্যাস ফিল্ড নিয়ে চুক্তি সম্পাদিত হয়। ১৯৯৮ সালের এপ্রিল মাস থেকে এ গ্যাস ফিল্ড থেকে গ্যাস উত্তোলন শুরু হয়।
### কৃষি সম্পদ
;তামাক
১৯৬০ এর দশকে শংখ ও মাতামুহুরী নদীর তীরবর্তী এলাকায় তামাক চাষ শুরু হয়। বাংলাদেশ টোব্যাকো কোম্পানি (এখন ব্রিটিশ আমেরিকান টোব্যাকো কোম্পানী) রাঙ্গুনিয়াতে তামাক চাষের ব্যবস্থা করে এবং পরে লাভজনক হওয়ায় চাষীরা তা অব্যাহত রাখে।

;লবণ
সমুদ্র উপকূলবর্তী এলাকায় লবণ চাষ লাভজনক। ইতিহাসে দেখা যায়, ১৭৯৫ সালে চট্টগ্রাম ও নোয়াখালী অঞ্চলে গড়ে বার্ষিক ১৫ লাখ টন লবণ উৎপন্ন হত।

### প্রাণীজ সম্পদ
চট্টগ্রাম জেলায় মাছ চাষের ঐতিহ্য সুপ্রাচীন। সমুদ্র এবং নদী-নালার প্রাচুর্য এর মূল কারণ। শহরের অদূরের হালদা নদীর উৎসমুখ থেকে মদুনাঘাট পর্যন্ত মিঠা পানির প্রাকৃতিক প্রজনন ক্ষেত্র হিসাবে বেশ উর্বর। বৃহত্তর চট্টগ্রামে দীঘি, বিল ও হাওড়ের সংখ্যা ৫৬৮, পুকুর ও ডোবার সংখ্যা ৯৫,৯৪১। মোট আয়তন ৮৫,৭০০ একর (বাংলাদেশ পরিসংখ্যান ব্যুরো, ১৯৮১), কর্ণফুলী নদীর মোহনায় প্রায় ৬ লাখ ৪০ হাজার একর বিস্তৃত মাছ ধরার জায়গা হিসাবে চিহ্নিত। মৎস্য চাষ ও আহরণ রপ্তানির ক্ষেত্রে সামুদ্রিক মাছ হাঙ্গর, স্কেট, রে, হেরিং, শার্কফিন এবং চিংড়ি উল্লেখ্য। চট্টগ্রামের মাছ চাষ ও আহরণের একটি উল্লেখযোগ্য দিক হল শুটকি (মাছ শুকিয়ে সংরক্ষণ করা)। সোনাদিয়া, সন্দ্বীপ প্রভৃতি দ্বীপাঞ্চল থেকে শুটকি মাছ চট্টগ্রামের বাণিজ্য কেন্দ্রগুলোতে পাঠানো হয়। ব্রিটিশ আমলে শুটকি রেঙ্গুনে রপ্তানি করা হত।

## গুরুত্বপূর্ণ স্থাপনা ও দর্শনীয় স্থান
মীরসরাই

## সাহিত্য
চট্টগ্রামে বাংলা সাহিত্যের বিকাশ শুরু হয় ষোড়শ শতকে। সে সময়কার চট্টগ্রামের শাসক পরাগল খাঁ এবং তার পুত্র ছুটি খাঁর সভাকবি ছিলেন কবীন্দ্র পরমেশ্বর ও শ্রীকর নন্দী। কবীন্দ্র পরমেশ্বর মহাভারতের অশ্বমেধ পর্বের একটি সংক্ষিপ্ত বাংলা অনুবাদ করেন। আর শ্রীকর নন্দী *জৈমিনি সংহিতা* অবলম্বনে অশ্বমেধ পর্বের বিস্তারিত অনুবাদ করেন।

;মধ্যযুগ
কবি শাহ মোহাম্মদ ছগির, রহিমুন্নিসা, আলী রজা, মুহম্মদ মুকিম, কবি মুজাম্মিল, কবি আফজাল আলী, সাবিরিদ খান, কবীন্দ্র পরমেশ্বর, শ্রীকর নন্দী, দৌলত উজির বাহরাম খান, হাজী মুহম্মদ কবির, কবি শ্রীধর, সৈয়দ সুলতান, শেখ পরান, মোহাম্মদ নসরুল্লা খাঁ, মুহাম্মদ খাঁ, নওয়াজিশ খান, করম আলী, কবি কাজি হাসমত আলী।

;আরাকানের রাজসভা
দৌলত কাজী, মহাকবি আলাওল, কোরেশী মাগন ঠাকুর, কবি মরদন এবং আব্দুল করিম খোন্দকার।

;অষ্টম শতক থেকে পরবর্তীকাল
কবি আবদুল হাকিম, রামজীবন বিদ্যাভূষণ, ভবানী শঙ্কর দাস, নিধিরাম আচার্য, মুক্তারাম সেন, কবি চুহর, হামিদুল্লা খান, আস্কর আলী পণ্ডিত, রঞ্জিত রাম দাস, রামতনু আচার্য, ভৈরব আইচ, নবীন চন্দ্রদাস, নবীনচন্দ্র সেন, শশাঙ্ক মোহন সেনগুপ্ত, আবদুল করিম সাহিত্যবিশারদ, মনিরুজ্জামান ইসলামাবাদী, বেন্দ্রকুমার দত্ত, হেমেন্দ্র বালা দত্ত, পূর্ণচন্দ্র চৌধুরী, আশুতোষ চৌধুরী, সতীশচন্দ্র বিদ্যাভূষণ।

;আধুনিক যুগ
মাহাবুব উল আলম, আবুল ফজল, সৈয়দ ওয়ালিউল্লাহ, ওহীদুল আলম, ডক্টর আবদুল করিম, আহমদ শরীফ, আবদুল হক চৌধুরী, আহমদ ছফা, সুকুমার বড়ুয়া, শামসুল আরেফীন।

## উল্লেখযোগ্য ব্যক্তি

## আরও দেখুন

* চট্টগ্রাম
* বৃহত্তর চট্টগ্রাম জেলা
* চট্টগ্রাম সিটি কর্পোরেশন
* চট্টগ্রাম বন্দর
* চট্টগ্রাম বিভাগ
* বাংলাদেশের জেলাসমূহ

## তথ্যসূত্র

## বহিঃসংযোগ
* 
* চট্টগ্রাম জেলার সরকারি ওয়েব জেলা তথ্য বাতায়ন

বিষয়শ্রেণী:চট্টগ্রাম জেলা
বিষয়শ্রেণী:চট্টগ্রাম বিভাগের জেলা
বিষয়শ্রেণী:বাংলাদেশের জেলা
বিষয়শ্রেণী:১৯৭১-এর পূর্বে প্রতিষ্ঠিত বাংলাদেশের জেলা